เบิกจ่ายงบลื่นไหล 3เดือนแรกทะลุเป้า
บัญชีกลางเผยเบิกจ่ายไตรมาสแรกสูงกว่าเป้า 2.06% รายได้เข้าคลังแล้ว 6.9 แสนล้าน
13 ม.ค. 2560

บัญชีกลางเผยเบิกจ่ายไตรมาสแรกสูงกว่าเป้า 2.06% รายได้เข้าคลังแล้ว 6.9 แสนล้าน
น.ส.อรนุช ไวนุสิทธิ์ ที่ปรึกษาด้านพัฒนาระบบการเงินการคลัง กรมบัญชีกลาง เปิดเผยว่า ไตรมาสแรกของปีงบประมาณ 2560 รัฐบาลมีรายได้ 6.92 แสนล้านบาท และมีการเบิกจ่าย 8.76 แสนล้านบาท คิดเป็น 32.06% ของวงเงินงบประมาณ สูงกว่าเป้า 2.06% และสูงกว่าช่วงเดียวกันของปีก่อน 1.84%
ทั้งนี้ การเบิกจ่าย แบ่งเป็นรายจ่ายประจำ 7.83 แสนล้านบาท คิดเป็น 35.89% ของวงเงินงบประมาณ ขณะที่รายจ่ายลงทุนกรณีไม่รวมงบกลาง เบิกจ่ายแล้ว 9.21 หมื่นล้านบาท คิดเป็น 19.86% ของวงเงินงบลงทุน และเบิกจ่ายได้สูงกว่าเป้า 0.86% เนื่องจากหน่วยงานภาครัฐเร่งรัดการเบิกจ่ายเงินเพื่อให้เป็นไปตามนโยบายรัฐบาล ซึ่งจะส่งผลให้มีเม็ดเงินเข้าสู่ระบบเศรษฐกิจมากขึ้น
สำหรับงบเหลื่อมปี เบิกจ่ายแล้ว 9.29 หมื่นล้านบาท หรือ 35.31% ของงบ 2.63 แสนล้านบาท มีการก่อหนี้แล้ว 77.17% ส่วนงบตามนโยบายสำคัญของรัฐบาล คือ มาตรการกระตุ้นการลงทุนขนาดเล็ก 2.3 หมื่นล้านบาท เบิกจ่ายแล้ว 1.33 หมื่นล้านบาท คิดเป็น 66.14% ของวงเงิน และก่อหนี้แล้ว 1.87 หมื่นล้านบาท คิดเป็น 92.51%